钦定古今图书集成/历象汇编/庶征典/第134卷 > 《河清颂》前人
## 钦定古今图书集成/历象汇编/庶征典/第134卷 > 《河清颂》前人

“维河之灵，发源昆仑。下合葱岭，度越龙门。滔滔万里，
沸腾骏奔。介江达海，岳配川尊。经雍、冀兖，底奠中原。
流冲湍激，汨汨其浑。既浑何清，既激何温。温润而清，
千载罕闻。圣神御极，握《干》阐坤。河伯呈祥，坤后效珍。
肇自平陆，至于孟津。亘五百里，七日弗沦。其澄如渊，
其气如餴。日光玉洁，风澜淀沄。龙鳞连络，虹彩缤纷。”
冽比甘醴，瑞同景云。动由地脉，原本天根。上符水德，
载昭帝阍。帝嘉瑞应，赐之玙璠。沉璧籍缫，祼酒炙膰。
率土胥庆，词臣致言。泰运中兴，民阜物蕃。车书文轨，
登虞迈轩。于千万岁，永祚皇元。